Keršytojai (serialas)

Keršytojai () – kriminalinis televizijos serialas, ilgiausias Didžiosios Britanijos televizijos istorijoje rodytas šou (nuo 1961 iki 1969 m. buvo sukurta 161 epizodas).

Pradžioje buvo planuota, kad pagrindiniais jo veikėjais bus daktaras Deividas Kylis (Dr. David Keel, aktorius Ian Hendry) ir jo asistentas Džonas Stydas (John Steed, aktorius Patrick Macnee). Vis dėlto po pirmojo sezono Kylio buvo atsisakyta ir Stydas tapo kertiniu personažu, o kartu su juo ekrano porą atskirais sezonais sudarydavo moterys: Ketrina Geil (Catherine Gale), Ema Pyl (Emma Peel) ir Tara King.

Serialas yra demonstruotas daugiau kaip 90 šalių. 1976–77 m. buvo sukurtas jo tęsinys „Naujieji keršytojai“, kuriame taip pat vaidino Patrick Macnee.

 Sezonai 

 1961 m. 
Pirmajame serialo sezone, sukurtame 1961 m., pagrindiniais veikėjais buvo kriminalinius nusikaltimus tiriantys medicinos daktaras Deividas Kylis ir Džonas Stydas. Pirmojoje serijoje „Hot Snow“ Kylis, tiriantis savo draugės Pegės nužudymo bylą, susipažįsta su Stydu. Jiems kartu pavykus išnarplioti nusikaltimą, Kylis jam pasiūlo ir toliau dirbti kartu. Kuo toliau, tuo Stydo vaidmuo seriale darėsi vis svarbesnis, o kai kuriose serijose – netgi pagrindinis.

Pasibaigus pirmajam sezonui, Kylį vaidinantis aktorius Ian Hendry nusprendė pasitraukti ir sutelkti dėmesį į kino aktoriaus karjerą.

 1962–1964 m. 
Pasitraukus Kyliui, Stydas tapo pagrindiniu serialo veikėju, o jam į pagalbą buvo pasitelkti keli pagalbininkai. Pirmuoju tapo daktaras Martinas Kingas (Dr. Martin King, aktorius Jon Rollason), pasirodęs vos 3 epizoduose. Jis turėjo būti tarsi daktaro Kylio pamaina, tačiau prodiuseriai gana greitai persigalvojo ir personažo buvo atsisakyta, o serijos su juo iš sezono pradžios perkeltos į vidurį.

Antrąja Stydo asistente tapo naktinio klubo dainininkė Venus Smit (Venus Smith, aktorė Julie Stevens). Priešingai nei ankstesni veikėjai, ji neturėjo ir ekrane nedemonstravo kovinių įgūdžių ir pasirodė 6 serijose, kuriose atsirado ir keli muzikiniai intarpai, skirti parodyti aktorės dainavimo galimybes.

Serialui reikėjo labiau įsimenančio personažo ir tokiu tapo antropologijos daktarė Keitė Geil (Dr. Cathy Gale, aktorė Honor Blackman). Pagal scenarijų, ji skelbėsi gimusi Afrikoje, esanti našlė, įvaldžiusi dziudo ir nuolatos vilkinti odinį kostiumą. Toks savarankiškos ir galinčios pakovoti už save moters personažas buvo visiška naujovė televizijoje ir netrukus padarė Blackman televizijos žvaigžde.

Kadangi Venus Smit personažo prodiuseriai atsisakė, nuo trečiojo sezono Keitė Geil tapo nuolatine Stydo partnere. Stydas, serialo pradžioje pristatytas kaip slaptųjų tarnybų darbuotojas, vėlesnėse serijoje užsakymus tirti gaudavo iš įvairių užsakovų, o jo tikroji darbovietė nėra įvardijama, tik užsimenama, kad Stydas dalyvavo Antrajame pasauliniame kare.

Kartu su Geil pasirodymu, Stydo personažas taip pat įgavo naujų bruožų: pradžioje tai buvo įtarus, paltą vilkintis agentas, kuris tapo tipišku anglų džentelmenu, visuomet dėvinčiu kostiumą, skrybėlę (su plienine juosta sutvirtintu apvadu, naudojamu kaip mėtomas ginklas) ir turinčiu skėtį su paslėptu durklu.

 1965-68 m. 
 right |thumb|180px|Ema Pyl
1964 m. Honor Blackman sulaukė kvietimo vaidinti filme „Kamuolinis žaibas“ ir apsisprendė palikti serialą. 1965 m. JAV televizija ABC sumokėjo tuo metu milžinišką 2 milijonų dolerių sumą už pirmųjų 26 serijų demonstravimo teises ir „Keršytojai“ tapo vienu pirmųjų Britanijos serialų, demonstruotų šioje šalyje. Pelningas sandėris sudarė sąlygas skirti didesnes lėšas kūrybai ir kiekvienos serijos biudžetas pasiekė 56 tūkstančius svarų sterlingų – didžiausią sumą, tais laikais skirtą serialo gamybai.

Naująja Stydo partnere tapo misis Ema Pyl (Mrs. Emma Peel, aktorė Diana Rigg). Pradžioje ji turėjo vadintis Samanta Pyl, tačiau po svarstymų galiausiai buvo pasirinkta Emos Pyl vardas.The Complete Avengers by Dave Rogers, page 87 (Boxtree Ltd., in Great Britain, 1989; St. Martin’s Press, in America, 1989) Šios vyras, anot legendos, dingo be žinios skrisdamas virš Amazonės, o į vaidmens atlikėjos vietą pretendavo daugiau kaip 60 kandidačių. Pirmasis prodiuserių pasirinkimas priklausė aktorei Elizabeth Shepherd, tačiau galiausiai buvo pasirinkta tuo metu beveik nežinoma aktorė Diana Rigg.

Seriale atsirado fantastikos elementų, o Ema Styl visiškai pakeitė Keitės Geil stilių: buvo atsisakyta odinių kostiumų, drabužiai tapo labiau šiuolaikiški ir stilingi – tuo ėmė rūpintis dizaineris Alun Hughes, tuo tarpu Stydo apranga – Pierre Cardin.

Nuo 1966 m. serialas tapo spalvotas, tačiau prasidėjo nesutarimai tarp prodiuserių ir Dianos Rigg, kuriai nepatiko kaip su ja buvo elgiamasi ir kiek mažai mokama. 1967 m. spalį aktorė paliko serialą, pasekdama Honor Blackman pėdomis – tapo Bondo mergina filme „Jos Didenybės slaptojoje tarnyboje“.

 1968–69 m. 
 right |thumb|180px|Stydas ir Tara King
Dianai Rigg palikus serialą, buvo nuspręsta kiek pakeisti jo struktūrą ir, atsisakius fantastikos motyvų, vėl tapti labiau realistišku. Prodiuseriu tapęs John Bryce vaidinti pakvietė savo tuometinę draugę, vos 20 sulaukusią Lindą Thorson, kurios personažas gavo Taros King vardą. Vis dėlto Bryce buvo atleistas nufilmavus vos 3 epizodus, o prodiuseriais vėl tapo iki tol serialą kūrę Clemens ir Fennel. Rigg pasitraukimas buvo pagrįstas tuo, kad atsirado dingęs Emos Pyl vyras ir ši paliko Slaptąją tarnybą, kad galėtų būti su juo. Nors serialas ir toliau buvo itin populiarus Britanijoje ir Europoje, JAV jo žiūrimumas gerokai sumažėjo ir galiausiai transliacija buvo visiškai nutraukta. Tai gerokai sumažino kūrėjų pajamas bei biudžetą ir galiausiai lėmė paties serialo sustabdymą 1969 m.

 Tęsiniai 
Serialas buvo atgaivintas 1976–77 m. ir pavadintas „Naujieji keršytojai“. Pagrindinį vaidmenį jame ir toliau atliko Patrick Macnee, o jo partneriais buvo Maikas Gambitas (Mike Gambit, aktorius Gareth Hunt) ir Perdju (Purdey, aktorė Joanna Lumley). Serialas buvo rodytas ne tik Britanijoje, bet ir JAV bei Kanadoje.

1998 m. serialo motyvais buvo sukurtas vaidybinis filmas „Keršytojai“, kuriame pagrindinius vaidmenis atliko Uma Thurman (Ema Pyl) ir Ralph Fiennes (Džonas Stydas). Juosta sulaukė daugybės neigiamų kritikų ir žiūrovų atsiliepimų.

 Šaltiniai 

Kategorija:Jungtinės Karalystės televizijos serialai